Tiedonanto Euroopan yhteisön perustamissopimuksen 85 artiklan 1 kohdan soveltamisalaan kuulumattomista vähämerkityksisistä sopimuksista (97/C 372/04)

(ETA:n kannalta merkityksellinen teksti)

I.

1. Komissio katsoo, että on tärkeää helpottaa yritysten välistä yhteistyötä, jos tällainen yhteistyö on taloudellisessa mielessä toivottavaa ja jos siitä ei aiheudu kilpailupoliittisia ongelmia. Tämän vuoksi komissio on julkaissut yritysten välistä yhteistyötä koskevista sopimuksista, päätöksistä ja yhdenmukaistetuista menettelytavoista (1) tiedonannon, jossa luetellaan joukko sopimuksia, joiden ei niiden luonteen vuoksi voida katsoa rajoittavan kilpailua. Samaten komissio toteaa alihankintasopimuksia koskevassa tiedonannossaan (2), että tällaiset sopimukset, jotka tarjoavat kaikille yrityksille mahdollisuuden kehittyä, eivät kuulu EY:n perustamissopimuksen 85 artiklan 1 kohdan soveltamisalaan. Tiedonannossa yhteistoiminnallisten yhteisyritysten arvioinnista (3) kuvaillaan yksityiskohtaisesti, mitkä edellytykset kyseisten sopimusten on täytettävä, jotta niihin ei sovelleta kartellikieltoa. Komissio pyrkii tällä tiedonannolla täsmentämään 85 artiklan 1 kohdan soveltamisalaa yritysten välisen yhteistyön helpottamiseksi. Tällä tiedonannolla korvataan 3 päivänä syyskuuta 1986 annettu komission tiedonanto (4).

2. Perustamissopimuksen 85 artiklan 1 kohdassa kielletään sellaiset sopimukset, jotka ovat omiaan vaikuttamaan jäsenvaltioiden väliseen kauppaan ja joiden tarkoituksena tai vaikutuksena on estää, rajoittaa tai vääristää kilpailua yhteismarkkinoilla. Euroopan yhteisöjen tuomioistuimen mukaan sopimukset, joiden vaikutus yhteisön sisäiseen kauppaan tai kilpailuun ei ole tuntuva, eivät kuulu määräyksen soveltamisalaan. Sopimukset, jotka eivät ole omiaan vaikuttamaan tuntuvasti jäsenvaltioiden väliseen kauppaan, eivät kuulu 85 artiklan soveltamisalaan, ja niitä on siis arvioitava ainoastaan kansalllisen lainsäädännön perusteella ja yhteydessä. Samoin on käsiteltävä sopimuksia, joiden todellinen tai ennakoitava vaikutus koskee ainoastaan yhden jäsenvaltion tai yhden tai useamman kolmannen maan aluetta. Myöskään sopimukset, joiden tarkoituksena tai vaikutuksena ei ole tuntuva kilpailun rajoittaminen, eivät kuulu 85 artiklan 1 kohdassa tarkoitetun kiellon soveltamisalaan.

3. Asettamalla määrällisiä perusteita ja selittämällä niiden soveltamista komissio antaa tässä tiedonannossa riittävän konkreettisen sisällön käsitteelle "tuntuva", jotta yritykset voivat itse arvioida, kuuluvatko niiden tekemät vähämerkityksiset sopimukset 85 artiklan 1 kohdan kiellon soveltamisalaan. Tuntuvuuden määrällinen määritelmä ei kuitenkaan ole ehdoton; yksittäisissä tapauksissa jopa jäljempänä esitettävät raja-arvot ylittävien yritysten välisten sopimusten jäsenvaltioiden väliseen kauppaan tai kilpailuun yhteismarkkinoilla aiheuttamat rajoitukset voivat olla vähäisiä, ja näin ollen ne eivät kuulu 85 artiklan 1 kohdan soveltamisalaan. Tässä tiedonannossa ei myöskään esitetä tyhjentävää kuvausta 85 artiklan 1 kohdassa tarkoitetuista rajoituksista. On mahdollista, että jopa sellaiset sopimukset, jotka eivät ole merkitykseltään vähäisiä, eivät välttämättä kuulu kartellikiellon soveltamisalaan siitä syystä, että niillä on yksinomaan myönteinen vaikutus kilpailuun.

4. Komission tässä tiedonannossa antamien tietojen pitäisi lopettaa tarve tässä tiedonannossa tarkoitettujen sopimusten oikeudellisen tilanteen selventämiseen komission yksittäisillä päätöksillä; tällaisista sopimuksista ei näin ollen tarvitse enää ilmoittaa. Jos yksittäisessä tapauksessa kuitenkin on epäselvää, voiko sopimus vaikuttaa jäsenvaltioiden väliseen kauppaan tai rajoittaa kilpailua tuntuvalla tavalla, yrityksillä on mahdollisuus pyytää puuttumattomuustodistusta tai ilmoittaa sopimuksesta neuvoston asetusten (ETY) N:o 17 (5), (ETY) N:o 1017/68 (6), (ETY) N:o 4056/86 (7) ja (ETY) N:o 3975/87 (8) mukaisesti.

5. Komissio ei aloita pyynnöstä eikä viran puolesta menettelyä tapauksissa, joita tämä tiedonanto koskee, jollei 11 ja 20 kohdasta muuta johdu. Jos yritykset eivät ole ilmoittaneet 85 artiklan 1 kohdassa tarkoitetusta sopimuksesta, koska ne ovat arvioineet vilpittömässä mielessä markkinaosuutensa laskennassa tapahtuneen virheen vuoksi, että tämä tiedonanto koskee kyseistä sopimusta, komissio ei määrää sakkoja.

6. Tätä tiedonantoa sovelletaan myös yritysten yhteenliittymien päätöksiin sekä yritysten yhdenmukaistettuihin menettelytapoihin.

7. Tämä tiedonanto ei estä kansallisia tuomioistuimia soveltamasta 85 artiklan 1 kohtaa. Se on kuitenkin tekijä, jonka tuomioistuimet voivat ottaa huomioon päättäessään käsittelemistään asioista. Tiedonanto ei myöskään estä yhteisöjen tuomioistuinta tai ensimmäisen oikeusasteen tuomioistuinta tulkitsemasta 85 artiklaa.

8. Tämä tiedonanto ei estä kansallisen kilpailulainsäädännön soveltamista.

II.

9. Komissio katsoo, että tavaroiden tuotantoa tai jakelua harjoittavien taikka palveluja tarjoavien yritysten välisiä sopimuksia ei koske 85 artiklan 1 kohdan kielto, jos osallistuvien yritysten yhteensä hallitsemat markkinaosuudet eivät ylitä millään kyseessä olevilla markkinoilla yhteisössä

a) 5 prosentin raja-arvoa, jos kysymys on samalla tuotanto- tai markkinointitasolla toimivien yritysten välisestä sopimuksesta (horisontaalinen sopimus);

b) 10 prosentin raja-arvoa, jos ksysymys on talouden eri tasoilla toimivien yritysten välisestä sopimuksesta (vertikaalinen sopimus).

Jos kysymyksessä on samanaikaisesti horisontaalinen ja vertikaalinen sopimus tai sopimuksen luokitteleminen horisontaaliseksi tai vertikaaliseksi on vaikeaa, sovelletaan 5 prosentin raja-arvoa.

10. Komissio katsoo myös, että 85 artiklan 1 kohdan kielto ei koske edellä mainittuja sopimuksia myöskään silloin, jos 9 kohdassa mainitut markkinaosuudet ylittyvät kahtena peräkkäisenä tilikautena ainoastaan yhdellä kymmenyksellä.

11. Niiden:

a) horisontaalisten sopimusten osalta, joiden tarkoituksena on

- hintojen vahvistaminen tai tuotannon tai myynnin rajoittaminen tai

- markkinoiden tai hankintalähteiden jakaminen,

b) vertikaalisten sopimusten osalta, joiden tarkoituksena on

- jälleenmyyntihintojen vahvistaminen, tai

- alueellisen suojan takaaminen osallistuville yrityksille tai kolmansille yrityksille.

85 artiklan 1 kohdan soveltamista ei voi sulkea pois, vaikka osallistuvien yritysten markkinaosuudet yhteensä jäävät alle 9 ja 10 kohdassa mainittujen rajojen.

Komissio katsoo kuitenkin, että a ja b kohdassa tarkoitettujen sopimusten käsittely kuuluu ensi kädessä jäsenvaltioiden viranomaisten ja tuomioistuinten velvollisuuksiin. Tästä syystä komissio ryhtyy toimenpiteisiin näissä asioissa ainoastaan katsoessaan yhteisön edun vaativan sitä ja erityisesti, jos nämä sopimukset vahingoittavat sisämarkkinoiden moitteetonta toimintaa.

12. Tässä tiedonannossa osallistuvilla yrityksillä tarkoitetaan

a) yrityksiä, jotka ovat sopimuksen osapuolia,

b) yrityksiä,

- joiden pääomasta tai liikevaroista sopimuksen osapuolena olevat yritykset omistavat suoraan tai epäsuorasti enemmän kuin puolet, tai

- joiden äänimäärästä sopimuksen osapuolena olevilla yrityksillä on oikeus käyttää suoraan tai epäsuorasti yli puolta, tai

- joiden hallintoneuvoston, hallituksen tai niitä lain mukaan edustavien elinten jäsenistä sopimuksen osapuolena olevilla yrityksillä on oikeus asettaa suoraan tai epäsuorasti enemmän kuin puolet, taikka

- joiden liiketoimintaa sopimuksen osapuolena olevilla yrityksillä on oikeus suoraan tai epäsuorasti johtaa,

c) yrityksiä, joilla on sopimuksen osapuolena olevassa yrityksessä suoraan tai epäsuorasti edellä b alakohdassa luetellut oikeudet tai valtuudet,

d) yrityksiä joilla on edellä c alakohdassa tarkoitetussa yrityksessä suoraan tai epäsuorasti edellä b alakohdassa luetellut oikeudet tai valtuudet.

Myös sellaiset yritykset, joissa useilla edellä a-d alakohdassa tarkoitetuilla yrityksillä on yhdessä suoraan tai epäsuorasti edellä b alakohdassa luetellut oikeudet tai valtuudet, katsotaan osallistuviksi yrityksiksi.

13. Markkinaosuuden laskemiseksi on välttämätöntä määritellä kyseiset markkinat, mikä merkitsee sekä kyseisten tuotteiden että maantieteellisten markkinoiden määrittelemistä.

14. Kyseisiin tuotemarkkinoihin kuuluvat sopimustuotteiden lisäksi kaikki tuotteet tai palvelut, joita kuluttajat pitävät ominaisuuksiltaan, hinnaltaan ja käyttötarkoitukseltaan vastaavina tai korvaavina.

15. Kyseiset maantieteelliset markkinat muodostuvat alueesta, jolla osallistuvat yritykset ovat sitoutuneet tarjoamaan kyseisiä tavaroita ja palveluja, jolla kilpailuedellytykset ovat riittävän yhtenäiset ja joka voidaan erottaa vierekkäisistä maantieteellisistä alueista, erityisesti kilpailuedellytysten huomattavan erilaisuuden perusteella.

16. Sovellettaessa 14 ja 15 kohtaa on otettava huomioon [kyseisten markkinoiden määrittelystä yhteisön kilpailuoikeudessa] annettu tiedonanto (9).

17. Merkityksellisten maantieteellisten markkinoiden rajaamista koskevissa epäselvissä tapauksissa yritykset voivat katsoa, että niiden sopimuksella ei ole tuntuvaa vaikutusta yhteisön sisäiseen kauppaan tai kilpailuun, jos edellä 9 ja 10 kohdassa mainittuja markkinaosuuksia ei ole ylitetty missään jäsenvaltiossa. Tällainen arviointi ei kuitenkaan estä kansallisen kilpailulainsäädännön mahdollista soveltamista kyseisiin sopimuksiin.

18. Tämän tiedonannon II lukua ei sovelleta, jos kilpailua rajoittaa kyseisillä markkinoilla useiden valmistajien tai välittäjien keskenään tekemien samanlaisten sopimusten rinnakkaisen verkon kasautuva vaikutus.

III.

19. Komission suosituksen 96/280/EY (10) liitteen määritelmän mukaisten pienten ja keskisuurten yritysten väliset sopimukset ovat harvoin omiaan vaikuttamaan jäsenvaltioiden väliseen kauppaan ja kilpailuun. Ne eivät yleisesti ottaen kuulu Euroopan yhteisön perustamissopimuksen 85 artiklan 1 kohdan kiellon soveltamisalaan. Jos nämä sopimukset poikkeuksellisesti täyttäisivät tämän määräyksen soveltamiseksi asetetut edellytykset, niihin ei liity riittävää yhteisön etua, jotta toimenpiteisiin ryhtyminen niiden osalta olisi perusteltua. Tästä syystä komissio ei aloita yhtään menettelyä pyynnöstä tai viran puolesta 85 artiklan 1 kohdan määräysten soveltamiseksi näihin sopimuksiin, vaikka 9 ja 10 kohdassa vahvistetut raja-arvot ylitettäisiin.

20. Komissio on kuitenkin oikeutettu ryhtymään toimenpiteisiin tällaisten sopimusten osalta, jos

a) sopimukset vaikuttavat merkityksellisten markkinoiden olennaisen suureen osaan,

b) kilpailu rajoittuu merkityksellisillä markkinoilla useiden valmistajien tai välittäjien keskenään tekemien samanlaisten sopimusten rinnakkaisen verkon kasautuvan vaikutuksen vuoksi.

(1) EYVL C 75, 29.7.1968, s. 3, oikaistu EYVL C 84, 28.8.1968, s. 14.

(2) EYVL C 1, 3.1.1979, s. 2.

(3) EYVL C 43, 16.2.1993, s. 2.

(4) EYVL C 231, 12.9.1986, s. 2.

(5) EYVL 13, 21.2.1962, s. 204/62.

(6) EYVL L 175, 23.7.1968, s. 1.

(7) EYVL L 378, 31.12.1986, s. 4.

(8) EYVL L 374, 31.12.1987, s. 1.

(9) EYVL C 372, 9.12.1997, s. 5.

(10) EYVL L 107, 30.4.1996, s. 4.